Tant gnervôs, pôc zûc, nissun gol e un pont par om. Udinese – Lazio e je une partide grise, cence spetacul e cun tantis emozions che a divegnin dome de tension che e je tal cjamp, dal pês des ultimis trê sconfitis patidis dai blancs e neris, dal anulament di tre goi – ma in ducj i câs Celi al à reson – e de fuarce morâl dai tifôs furlans, che a àn un funzion fondamentâl tal sapontâ la resistence dal Udin, in dîs cuintri unidis par plui di mieç incuintri.
E finìs zero a zero e la scuadre di balon furlane e cjape chel pontut, che al zove almancul un pôc al morâl e ae classifiche. La formazion di Colantuono e mostre ancje une buine dose grinte e caratar, intant che sul plan tatic e tecnic al reste simpri un grum di lavôr ce fâ.
Il prin dât positîf pal Udin al è la sô partence. I blancs e neris si fasin viodi indenant cun Wague, cun Edenilson e cun Badu, intant che la Lazio sul imprin e somee vê dome chê di lassâ che i parons di cjase si sbrochin cence però fâ dams des bandis di Berisha. Il timp al passe, cussì, cence padins ni di une bande ni di chê altre.
Al minût numar vincjesiet al rive il prin moment di svolt de partide: assist di Edenilson pal gnûf blanc e neri Kuzmanovic, conclusion dal serp dentri te puarte di Berisha e gol anulât de bande di Celi dopo de segnalazion, tardive, di un fûr zûc de bande dal so colaboradôr Manganelli.
Probabilmentri vuardeliniis e arbitri a àn reson, ma la lentece des lôr decisions a son tant che benzine sul fûc e la clime si scjalde, massime tra i zuiadôrs dal Udin, cun Thereau che cualchi minût plui indenant al cjape une amonizion par vie des sôs protestis.
La Lazio e profite de situazion: e sburte un tic di plui indenant e cussì si svicine al gol, cuntun biel cross di Candreva, che al ven tocjât no masse ben di Karnezis e al devente une bale di aur par Djordjevic, che si imberdee e nol disfrute la ocasion.
Prime de polse e rive ancje la espulsion di Danilo, che al cjape il secont cartelin zâl par vie di une pidade, che e fâs mâl ma che e somee involontarie, a dam di Djordjevic, che par chel al scuen fâsi cambiâ cun Matri. Cun di plui e je june altre ocasion pai ospits, cun Konko che al tire fûr bersai.
Tal secont timp la Lazio si zove de superioritât numeriche, no no rive a meti dongje masse ocasions, fûr che une conclusion di Cataldi, fermade di Badu, un tîr cul cjâf di Konko che al va fûr e un tîr a bersai di matri, che però nol ven convalidât par fûr zûc. L’Udin no si piert pai trois e al tire sù murais di difese, cun Colantuono che al gjave Zapata par Herteaux, Matri al segne un altri gol che nol è valit, stant che par tirâ si libere di Piris in maniere iregolâr, e la partide e va indenant tra protestis e barufis.
Dongje de fin, Celi al tire fûr il cartelin ros ancje par Matri e al è timp ancje par une barufe tra lis dôs bancjinis, protagoniscj i dirigjents Infurna e Manzini.
Prossime partide miercus a Empoli.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn